./data/phi0474/phi058/phi0474.phi058.perseus-lat1.xml
M. Tullius Cicero
equidem cum spe sum maxima tum maiore etiam animo,spe, superiores fore nos, animo, ut in hac re publica ne casum quidem ullum pertimescam  sed tamen se res sic habet : si diem nobis dixerit, tota Italia concurret, ut multiplicata gloria discedamus ; sin autem vi agere conabitur,spero fore studiis non solum amicorum sed etiam alienorum ut vi resistamus   omnes et se et suos amicos, clientis libertos, servos, pecunias denique suas pollicentur   nostra antiqua manus bonorum ardet studio nostri atque amore  si qui antea aut alieniores fuerant aut languidiores, nunc horum regum odio se cum bonis coniungunt   Pompeius omnia pollicetur et Caesar ; quibus ego ita credo ut nihil de mea comparatione deminuam   tribuni pl  designati sunt nobis amici ; consules se optime ostendunt ; praetores habemus amicissimos et acerrimos civis, Domitium, Nigidium, Memmium, Lentulum ; bonos etiam alios singularis  qua re magnum fac animum habeas et spem bonam  de singulis tamen rebus quae cotidie gerantur faciam te crebro certiorem